
Δομή Διδακτικής Άσκησης ΙΙΙα (ΔΑΣ 104)
Διδακτικές Ασκήσεις Επιπέδου ΙΙΙ (ΔΑΣ 104)
Δομή και Οργάνωση των Διδακτικών Ασκήσεων Επιπέδου ΙΙΙ (ΔΑΣ 104)
 Το Επίπεδο αυτό προσφέρεται κατά το 4ο έτος των σπουδών και μπορούν να το παρακολουθήσουν φοιτητές μόνον εφόσον έχουν εξεταστεί επιτυχώς στο προηγούμενο Επίπεδο ΙΙ των Διδακτικών Ασκήσεων. Το Επίπεδο ΙΙΙ διακρίνεται σε δύο μέρη (Επίπεδο ΙΙΙα (ΔΑΣ 104) – Χειμερινό Εξάμηνο, Επίπεδο ΙΙΙβ (ΔΑΣ 105) – Εαρινό Εξάμηνο) όμοια ως προς την οργάνωσή τους. Το Επίπεδο ΙΙΙα είναι προαπαιτούμενο του Επιπέδου ΙΙΙβ. 
Σκοπός του Επιπέδου ΙΙΙ είναι η εισαγωγή των φοιτητών στον εβδομαδιαίο και μηνιαίο σχεδιασμό της διδασκαλίας και της εκπαιδευτικής πράξης στο νηπιαγωγείο.

Με την έναρξη των μαθημάτων του Χειμερινού Εξαμήνου όλοι οι φοιτητές που έχουν παρακολουθήσει επιτυχώς το Επίπεδο ΙΙβ χωρίζονται σε τετραμελείς ομάδες, καθεμία από τις οποίες παρακολουθεί και διδάσκει σε ένα τμήμα – τάξη Νηπιαγωγείου. Επόπτες για τις ομάδες αυτές ορίζονται Διδάσκοντες Παιδαγωγοί με βοηθούς αποσπασμένες στο Π.Τ.Π.Ε., για το λόγο αυτό, νηπιαγωγούς. Κάθε εβδομάδα ένας φοιτητής διδάσκει τις τέσσερις πρώτες ημέρες (Δευτέρα έως και Πέμπτη) και οι υπόλοιποι τρεις, οι οποίοι δε διδάσκουν, παρακολουθούν τη διδασκαλία του συμφοιτητή τους μόνο την Τετάρτη, έτσι ώστε να αναπτύσσουν σχέσεις με τα παιδιά, στα οποία θα διδάξουν τις επόμενες εβδομάδες. Έτσι, κάθε φοιτητής στο πλαίσιο κάθε εξαμήνου αναλαμβάνει τέσσερις (4) συνεχόμενες  συν τέσσερις (4) συνεχόμενες (4+4=8) ημέρες διδασκαλίας με συνάντηση ανατροφοδότησης στο μεταξύ των δύο τετραημέρων χρονικό διάστημα. Οι φοιτητές/τριες διδάσκουν σύμφωνα με τη σειρά που αναφέρονται στον κατάλογο κατανομής τους στα νηπιαγωγεία ως εξής: 
- Την 1η εβδομάδα διδασκαλιών: διδάσκουν οι φοιτητές/τριες Α΄.

- Τη 2η εβδομάδα διδασκαλιών:  διδάσκουν οι φοιτητές/τριες Β΄ 
- Την 3η εβδομάδα διδασκαλιών: διδάσκουν οι φοιτητές/τριες Γ΄ 
- Την 4η εβδομάδα διδασκαλιών: διδάσκουν οι φοιτητές/τριες Δ΄ 
Και ομοίως από την 5η έως και  8η εβδομάδα διδασκαλιών: διδάσκουν κάθε εβδομάδα από Δευτέρα έως και Πέμπτη με τη σειρά φοιτητές/τριες Α΄, Β΄, Γ΄ και Δ΄ τις αντίστοιχες εβδομάδες.

Έτσι, κάθε φοιτητής/τρια στο πλαίσιο του χειμ. εξαμήνου 2026-2027 αναλαμβάνει τέσσερις (4) συνεχόμενες  συν τέσσερις (4) συνεχόμενες (4+4=8) ημέρες διδασκαλίας με συνάντηση ανατροφοδότησης στο μεταξύ των διήμερων και τετραήμερων διδασκαλιών χρονικό διάστημα.
Σχεδιασμός, οργάνωση και εφαρμογή της διδασκαλίας των φοιτητών. 
Στο Επίπεδο ΙΙΙ οι φοιτητές/τριες κατευθύνονται στην ανάπτυξη και εφαρμογή εβδομαδιαίων σχεδίων προγραμματισμένης διδασκαλίας με ενσωματωμένα στοιχεία της προσέγγισης project.    Κατά τον σχεδιασμό και τη διεξαγωγή των εβδομαδιαίων διδασκαλιών από τους φοιτητές επιχειρείται η εφαρμογή της διαθεματικής προσέγγισης ενός (κατά προτίμηση) θέματος με βάση το Πρόγραμμα Σπουδών για την Προσχολική Εκπαίδευση (2023) και τον Οδηγό Εκπαιδευτικού (2023). 
Τα θέματα με τα οποία θα ασχοληθούν οι φοιτητές καθορίζονται από την αρχή του εξαμήνου (εκτός εξαιρετικών περιπτώσεων) με βάση: 

α) την επικαιρότητα, 

β) τις προτάσεις της νηπιαγωγού του νηπιαγωγείου άσκησης, 

γ) τις προτάσεις του επόπτη και της βοηθού νηπιαγωγού,

δ) τις προτάσεις των ίδιων των φοιτητών.

Επομένως, είναι αναγκαίο τα θέματα να καθορίζονται από τις δύο (2) πρώτες εβδομάδες του εξαμήνου, ώστε να υπάρχει καλύτερος συντονισμός και επαρκέστερη προετοιμασία. Μετά από συζητήσεις μεταξύ των παραπάνω εμπλεκομένων, συντάσσεται για κάθε νηπιαγωγείο άσκησης κατάλογος με τα θέματα και τους φοιτητές που θα τα υλοποιήσουν στο πλαίσιο του εξαμήνου (μηνιαίος και τριμηνιαίος σχεδιασμός). Η συμπερίληψη των Εργαστηρίων Δεξιοτήτων και των Αγγλικών στο πρόγραμμα διδασκαλίας των φοιτητών/τριών, μετά από συνεννόηση με τις νηπιαγωγούς, είναι απαραίτητη.  
Οι φοιτητές/τριες που έχουν σειρά να διδάξουν με τη βοήθεια των νηπιαγωγών των νηπιαγωγείων άσκησης επιλέγουν πτυχές του θέματος και κατευθύνσεις σπουδών, προετοιμάζουν το εποπτικό και παιδαγωγικό υλικό που θα χρησιμοποιήσουν και σχεδιάζουν τη διδασκαλία τους. Σχεδιάζουν το ιστόγραμμα-κατάλογο ερωτήσεων, με τις οποίες θα διερευνήσουν υφιστάμενες γνώσεις των παιδιών, τα ενδιαφέροντά τους για το θέμα, τις πτυχές που θα ήθελαν να προσεγγίσουν. Σκοπός της ενέργειας αυτής είναι να διερευνηθούν πιθανότητες για την ανάπτυξη αναδυόμενων δραστηριοτήτων και για τη διεξαγωγή ερευνών πεδίου. Κατόπιν αναπτύσσουν τους στόχους και τις μεθοδολογικές πρακτικές που θα εφαρμόσουν στις προγραμματισμένες δραστηριότητες που σχεδιάζουν. Σημειώνουν αδρομερώς τα στοιχεία αυτά σε ένα Σχέδιο Εβδομαδιαίας Διδασκαλίας (βλ. σχετικό αρχείο) το οποίο αποστέλλουν ηλεκτρονικά στον Επόπτη και στη βοηθό νηπιαγωγό (στα emails που ακολουθούν παρακάτω) μέχρι το μεσημέρι της Παρασκευής της προ-προηγούμενης εβδομάδας πριν από την εβδομάδα διδασκαλίας (δηλαδή, δέκα (10) ημέρες πριν από την ημέρα Δευτέρα της διδασκαλίας) και λαμβάνουν σχετική ανατροφοδότηση. Οι φοιτητές/τριες ονοματίζουν κάθε αρχείο-Σχέδιο Εβδομαδιαίας Διδασκαλίας με το επώνυμό τους και τον αύξοντα αριθμό της διδασκαλίας τους (π.χ. Παπαδάκης, 1η διδασκαλία). Την ημέρα Τρίτη της εβδομάδας πριν από τη διδασκαλία, οι φοιτητές/τριες προσέρχονται στο Πανεπιστήμιο και συνεργάζονται επί του Σχεδίου Εβδομαδιαίας Διδασκαλίας με τον επόπτη με το ωρολόγιο πρόγραμμα που θα οριστεί. Κατά τις συναντήσεις-συνεργασίες αυτές αποσαφηνίζονται απορίες των φοιτητών/τριών, παρέχονται υποδείξεις όσον αφορά τον σχεδιασμό, τη δυνατότητα ανάδυσης νέων δραστηριοτήτων από τα παιδιά, το εποπτικό-παιδαγωγικό υλικό και τη διδακτική μεθοδολογία και δίδονται σχετικές συμβουλές. Κατόπιν οι φοιτητές/τριες προετοιμάζουν, οργανώνουν και σχεδιάζουν διεξοδικά τη διδασκαλία τους, ολοκληρώνοντας τη σύνταξη του Σχεδίου Εβδομαδιαίας Διδασκαλίας, και την εφαρμόζουν στο νηπιαγωγείο άσκησής τους. Τη διδασκαλία παρακολουθούν η αποσπασμένη βοηθός νηπιαγωγός, ο επόπτης, η νηπιαγωγός της τάξης και κάθε Τετάρτη οι υπόλοιποι/ες φοιτητές/τριες. Μετά το πέρας της διδασκαλίας ο/η φοιτητής/τρια που δίδασκε (και κάθε Τετάρτη όλοι οι φοιτητές/τριες του νηπιαγωγείου άσκησης) με τον επόπτη ή/και με την αποσπασμένη νηπιαγωγό συγκεντρώνονται σε έναν χώρο του νηπιαγωγείου και συζητούν για τη διεξαγωγή της διδασκαλίας παρουσιάζοντας τις παρατηρήσεις τους, εκθέτοντας τις απόψεις τους, ασκώντας καλόπιστη κριτική και προτείνοντας ιδέες για την αντιμετώπιση προβλημάτων και τη βελτίωση της εκπαιδευτικής διαδικασίας. Στις συζητήσεις αυτές μπορεί να συμμετέχει και η νηπιαγωγός της τάξης. Αυτές οι συζητήσεις ανατροφοδότησης μπορεί να διεξάγονται και στο Πανεπιστήμιο με μεγαλύτερες ομάδες φοιτητών/τριών (π.χ. όλοι όσοι δίδασκαν τη συγκεκριμένη ημέρα) ή στο γραφείο του επόπτη σε μικρότερες ομάδες (π.χ. ο/η φοιτητής/τρια που δίδασκε, η τετραμελής ομάδα φοιτητών/τριών κάθε τμήματος). Για ερωτήματα, απορίες, δυσκολίες που θα προκύπτουν κατά τη διάρκεια της εβδομάδας διδασκαλίας οι φοιτητές θα επικοινωνούν ηλεκτρονικώς και τηλεφωνικώς με τον επόπτη και τη βοηθό νηπιαγωγό στα στοιχεία που δίδονται παρακάτω.
Με αυτόν τον τρόπο κάθε φοιτητής/τρια διδάσκει δύο (2) φορές από τέσσερις (4) ημέρες κάθε φορά στο πλαίσιο του ωραρίου του κλασικού νηπιαγωγείου (08:20-13:00). 
Οι φοιτητές/τριες συμμετέχουν ενεργά στην παιδαγωγική διαδικασία του νηπιαγωγείου άσκησης, στη διοργάνωση εορτών, επισκέψεων, εκδρομών και άλλων σχολικών εκδηλώσεων.

    
Στο τέλος κάθε εξαμήνου κάθε φοιτητής/τρια παραδίδει στον επόπτη:

Α) τα Σχέδια των Εβδομαδιαίων Διδασκαλιών του. Κάθε Σχέδιο Εβδομαδιαίας Διδασκαλίας (βλ. σχετικό αρχείο) περιλαμβάνει εκτενείς αναφορές όσον αφορά την οργάνωση του χώρου και του υλικού, τη στοχοθεσία, τον προγραμματισμό και τη μεθοδολογία της διδασκαλίας (συντάσσονται πριν τη διεξαγωγή της διδασκαλίας) και την αξιολόγηση διδασκαλίας, παιδαγωγικού κλίματος, μαθητών, αυτοαξιολόγηση διδάσκοντος φοιτητή, (συντάσσεται μετά τη διεξαγωγή της διδασκαλίας). 
Β) Σχολιασμένες από τον ίδιο απομαγνητοφωνημένες διδασκαλίες του. 
Γ) Ομαδική αξιολόγηση κάθε φοιτητή/ήτριας από τα υπόλοιπα 3 μέλη της τετράδας. 

Δ) Όποιο πρόσθετο υλικό ενδεχομένως ζητηθεί από τον επόπτη της Άσκησης.  
    
Κατά τη διάρκεια κάθε εξαμήνου οι επόπτες μπορούν να διοργανώνουν για τους φοιτητές/τριες παρακολούθηση παραδειγματικών διδασκαλιών, μικροδιδασκαλίες, και εργαστηριακές ασκήσεις σχετικές με τη Διδακτική Άσκηση. Επίσης, κάθε επόπτης μπορεί να ζητά και παραπάνω στοιχεία από τους φοιτητές/τριες ή να τους κατευθύνει στην εφαρμογή συγκεκριμένων διδακτικών πρακτικών και μεθόδων.


Οι φοιτητές πρέπει να επισκέπτονται τον ιστότοπο του μαθήματος στο eclass (Έγγραφα) όπου και βρίσκονται ανηρτημένα αρχεία σχετικά με το μάθημα ΔΑΣ 104. Τα αρχεία που απευθύνονται στους φοιτητές της ομάδας του Β. Οικονομίδη είναι προσβάσιμα σε κάθε ενδιαφερόμενο. 
Κάθε εξάμηνο του Επιπέδου ΙΙΙ (ΔΑΣ 104 και ΔΑΣ 105) πιστώνεται με 9 διδακτικές μονάδες (ECTS).


Στοιχεία επικοινωνίας:

Βασίλης Οικονομίδης: 6974324979, 28210-51868, 28310-77657

                                 Email: vasoikon@yahoo.com

Πρόγραμμα συναντήσεων με Β. Οικονομίδη
Ημέρες και ώρες συναντήσεων προετοιμασίας των φοιτητών/τριών ανά νηπιαγωγείο με τον Επόπτη Β. Οικονομίδη.

Χώρος συναντήσεων: γραφείο Β. Οικονομίδη

Τρίτη      17:30-18:30: 3ο Νηπ. Ρεθύμνου

               18:30-19:30: 4ο Νηπ. Ρεθύμνου

   19:30-21:00: Νηπ. Μισιρίων
Συναντήσεις για την 1η διδασκαλία θα διεξαχθούν την Τρίτη 29-9-2026.
                                                                                        Β. Οικονομίδης

